En afvist asylansøger fra Sandholm-lejren er tiltalt for at have voldtaget en 30-årig kvinde i hendes lejlighed i Vanløse, fordi hun ikke havde penge til at betale for den kokain, han havde givet hende.

- Du skal betale enten med penge eller sex, råbte den 36-årige, ifølge tiltalen, før han kastede sig over kvinden, der blev voldtaget gennem cirka to timer.

Den 36-årige, der stammer fra Sudan, og som har fået afslag på asyl i Danmark, stilles tirsdag for retten på Frederiksberg. Han nægter sig skyldig i voldtægt. Anklagemyndigheden kræver ham udvist, hvis han bliver dømt.

Voldtægten skete ifølge anklageskriftet den 7. maj i år mellem klokken 04 og 06 i kvindens lejlighed. Hun havde bedt den 36-årige om at forlade lejligheden, men det nægtede han, fordi han havde givet den 30-årige kvinde kokain, som han krævede betalt - på den ene eller anden måde.

Den 30-årige sagde, at hun ingen penge havde, hvorefter den 36-årige, ifølge tiltalen, først tvang hende til oralsex og derefter voldtog hende.

Kvinden gjorde modstand og råbte op og sparkede manden, der holdt kvindens arme fast, så hun fik mærker.

Efter voldtægten forlod den 36-årige lejligheden, og kvinden ringede straks til alarmcentralen. Hun skal vidne under retssagen mod den 36-årige, hvor dommen ventes tirsdag.